ROZSUDOK SÚDNEHO DVORA (siedma komora)
zo 6. februára 2025 (*)
„ Nesplnenie povinnosti členským štátom – Hodnotenie a manažment povodňových rizík – Smernica 2007/60/ES – Článok 14 ods. 3 a článok 15 ods. 1 – Plán manažmentu povodňového rizika – Preskúmanie – Sprístupnenie Európskej komisii “
Vo veci C‑281/24,
ktorej predmetom je žaloba o nesplnenie povinnosti podľa článku 258 ZFEÚ, podaná 23. apríla 2024,
Európska komisia, v zastúpení: R. Lindenthal a E. Sanfrutos Cano, splnomocnení zástupcovia,
žalobkyňa,
proti
Slovenskej republike, v zastúpení: E. V. Larišová a S. Ondrášiková, splnomocnené zástupkyne,
žalovanej,
SÚDNY DVOR (siedma komora),
v zložení: predseda siedmej komory M. Gavalec, sudcovia Z. Csehi a F. Schalin (spravodajca),
generálny advokát: N. Emiliou,
tajomník: A. Calot Escobar,
so zreteľom na písomnú časť konania,
so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,
vyhlásil tento
Rozsudok
1        Svojou žalobou Európska komisia žiada Súdny dvor, aby určil, že Slovenská republika si tým, že v stanovených lehotách nepreskúmala, v prípade potreby neaktualizovala, a ani nesprístupnila Komisii plány manažmentu povodňového rizika (ďalej len „plány manažmentu“), nesplnila povinnosti, ktoré jej vyplývajú z článku 14 ods. 3 a článku 15 ods. 1 smernice Európskeho parlamentu a Rady 2007/60/ES z 23. októbra 2007 o hodnotení a manažmente povodňových rizík (Ú. v. EÚ L 288, 2007, s. 27).
Právny rámec
2        Podľa znenia článku 1 smernice 2007/60:
„Účelom tejto smernice je ustanoviť rámec na hodnotenie a manažment povodňových rizík s cieľom znížiť nepriaznivé dôsledky na ľudské zdravie, životné prostredie, kultúrne dedičstvo a hospodársku činnosť spojené s povodňami v [Európskom s]poločenstve.“
3        Článok 7 tejto smernice stanovuje:
„1.      Členské štáty na základe máp uvedených v článku 6 ustanovia v súlade s odsekmi 2 a 3 tohto článku plány manažmentu povodňového rizika koordinované na úrovni správneho územia povodia alebo správnej jednotky uvedenej v článku 3 ods. 2 písm. b) pre oblasti určené podľa článku 5 ods. 1 a oblasti, na ktoré sa vzťahuje článok 13 ods. 1 písm. b).
…
5.      Členské štáty zabezpečia, aby plány manažmentu povodňového rizika boli dokončené a zverejnené do 22. decembra 2015.“
4        Článok 14 ods. 3 uvedenej smernice stanovuje:
„Plány manažmentu povodňového rizika vrátane komponentov stanovených v časti B prílohy sa preskúmajú a v prípade potreby zaktualizujú do 22. decembra 2021 a potom každých šesť rokov.“
5        Článok 15 ods. 1 smernice 2007/60 stanovuje:
„Členské štáty sprístupnia Komisii predbežné hodnotenie povodňového rizika, mapy povodňového ohrozenia, mapy povodňového rizika a plány manažmentu povodňového rizika uvedené v článkoch 4, 6 a 7, ako aj ich preskúmanie a prípadne ich aktualizácie do troch mesiacov po zodpovedajúcich termínoch uvedených v článku 4 ods. 4, článku 6 ods. 8, článku 7 ods. 5 a článku 14.“
Konanie pred podaním žaloby
6        Dňa 15. februára 2023 Komisia zaslala Slovenskej republike výzvu, ktorou tomuto členskému štátu oznámila, že si tým, že do 22. decembra 2021 jednak nepreskúmal a v prípade potreby neaktualizoval plány manažmentu a jednak nesprístupnil Komisii uvedené preskúmanie a prípadne aktualizáciu plánov manažmentu najneskôr do 22. marca 2022, nesplnil povinnosti, ktoré mu vyplývajú z článku 14 ods. 3, ako aj z článku 15 ods. 1 smernice 2007/60.
7        Slovenská republika odpovedala na túto formálnu výzvu listom zo 4. apríla 2023, pričom uviedla, že vzhľadom na nedostatočné kapacity verejnoprávneho vodohospodárskeho podniku Slovenskej republiky na účely preskúmania a aktualizácie plánov manažmentu, potrebovala využiť externého dodávateľa, ktorý bol vybraný na základe postupu verejného obstarávania, ktoré trvalo takmer 27 mesiacov. Uviedla, že približne do 30. júna 2024 mala v úmysle splniť si povinnosť vyplývajúcu jej z článku 14 ods. 3 smernice 2007/60, avšak dátum, ku ktorému zamýšľala splniť si povinnosť stanovenú v článku 15 ods. 1 tejto smernice, neuviedla.
8        Keďže Komisia nebola spokojná s touto odpoveďou, zaslala 28. septembra 2023 Slovenskej republike odôvodnené stanovisko, v ktorom ju vyzvala, aby prijala opatrenia potrebné na dosiahnutie súladu s jej povinnosťami v lehote dvoch mesiacov od doručenia tohto stanoviska.
9        Listom z 23. novembra 2023 Slovenská republika odpovedala na uvedené stanovisko a informovala Komisiu o pokroku dosiahnutom v súvislosti s projektom plánov manažmentu. Uznala, že pri poskytovaní máp povodňového rizika a plánov manažmentu došlo k oneskoreniam, a opätovne sa zaviazala doplniť všetky nedostatky, na ktoré Komisia upozornila, do 30. júna 2024.
10      Za týchto podmienok sa Komisia rozhodla podať túto žalobu.
O žalobe
11      Podľa ustálenej judikatúry sa má existencia nesplnenia povinnosti hodnotiť vo vzťahu k situácii členského štátu ku dňu uplynutia lehoty stanovenej v odôvodnenom stanovisku, pričom Súdny dvor nemôže brať do úvahy neskoršie zmeny [rozsudok z 25. apríla 2024, Komisia/Poľsko (Smernica o oznamovateľoch), C‑147/23, EU:C:2024:346, bod 28 a citovaná judikatúra].
12      V prejednávanej veci je nesporné, že Slovenská republika ku dňu uplynutia lehoty stanovenej v odôvodnenom stanovisku nedokončila preskúmanie a prípadnú aktualizáciu plánov manažmentu, ani nesprístupnila uvedené plány Komisii, čo je v rozpore s tým, čo vyžaduje článok 14 ods. 3 a článok 15 ods. 1 smernice 2007/60.
13      Slovenská republika, ktorá nepopiera, že sa oneskorila s preskúmaním a aktualizáciou plánov manažmentu, však navrhuje, aby Súdny dvor žalobu zamietol a uložil Komisii povinnosť nahradiť trovy konania. Na podporu svojej žiadosti tento členský štát na jednej strane poukazuje na pokrok, ktorý sa dosiahol pri dokončovaní týchto plánov, pričom tento členský štát uvádza, že bude pravdepodobne schopný splniť si svoje povinnosti v septembri 2024, a na druhej strane predkladá dve odôvodnenia svojho omeškania. Prvé vyplýva z konania parlamentných volieb v roku 2020 a následného vymenovania novej vlády, ktoré údajne predĺžili dobu trvania postupu verejného obstarávania na účely určenia externého dodávateľa, zatiaľ čo druhé sa týka účinkov pandémie COVID‑19, ktoré údajne predĺžili dobu trvania všetkých administratívnych procesov.
14      Je však potrebné na jednej strane pripomenúť, že členský štát sa nemôže odvolávať na ustanovenia, zvyky alebo stav svojho vnútroštátneho právneho poriadku, aby tým odôvodnil nesplnenie povinností a lehôt stanovených smernicou [rozsudok z 28. apríla 2022, Komisia/Bulharsko (Aktualizácia morských stratégií), C‑510/20, EU:C:2022:324, bod 43 a citovaná judikatúra].
15      V dôsledku toho konanie volieb a následné vymenovanie novej vlády sú okolnosťami vnútornej povahy, ktoré vzhľadom na judikatúru citovanú v predchádzajúcom bode tohto rozsudku nemožno zohľadniť.
16      Na druhej strane Slovenská republika presne neuviedla a už vôbec nepreukázala dôvody, pre ktoré pandémia COVID‑19 odôvodňuje uvedené omeškanie. Obmedzuje sa totiž na tvrdenie, že v rokoch 2020 až 2021 bola dĺžka rôznych konaní v rámci štátnej správy predĺžená z dôvodu opatrení prijatých v rámci uvedenej pandémie.
17      Za týchto podmienok je potrebné dospieť k záveru, že žaloba Komisie je dôvodná.
18      V dôsledku toho treba konštatovať, že Slovenská republika si tým, že v stanovených lehotách nepreskúmala, v prípade potreby neaktualizovala, a ani nesprístupnila Komisii plány manažmentu, nesplnila povinnosti, ktoré jej vyplývajú z článku 14 ods. 3 a článku 15 ods. 1 smernice 2007/60.
O trovách
19      Podľa článku 138 ods. 1 Rokovacieho poriadku Súdneho dvora účastník konania, ktorý vo veci nemal úspech, je povinný nahradiť trovy konania, ak to bolo v tomto zmysle navrhnuté. Keďže Komisia navrhla, aby bola Slovenskej republike uložená povinnosť nahradiť trovy konania, a Slovenská republika nemala úspech vo svojich dôvodoch, je opodstatnené uložiť jej povinnosť nahradiť trovy konania.
Z týchto dôvodov Súdny dvor (siedma komora) rozhodol takto:
1.      Slovenská republika si tým, že v stanovených lehotách nepreskúmala, v prípade potreby neaktualizovala, a ani nesprístupnila Európskej komisii plány manažmentu povodňového rizika, nesplnila povinnosti, ktoré jej vyplývajú z článku 14 ods. 3 a článku 15 ods. 1 smernice Európskeho parlamentu a Rady 2007/60/ES z 23. októbra 2007 o hodnotení a manažmente povodňových rizík.
2.      Slovenská republika je povinná nahradiť trovy konania.
Gavalec
Csehi
Schalin
Rozsudok bol vyhlásený v Luxemburgu 6. februára 2025.
Tajomník
Predseda komory
A. Calot Escobar
M. Gavalec
*      Jazyk konania: slovenčina.